Merete Riisager (LA), 2012-05-15:
Tak for det.
Jeg er vant til at skulle op efter Enhedslisten, men det er klart, at det skal jeg ikke denne gang.
Enhedslisten er et parti, som jeg har stor respekt for, når det handler om kampen for frihed, specielt i forhold til EU-debatten og også i forhold til deres fokus på samfundets svageste.
Men man må også sige, at det i debatten i dag bliver meget tydeligt og klart, hvad det er for et regeringsgrundlag, som S, SF og R baserer sig på, når det handler om det, Danmark står over for med hensyn til at få genskabt konkurrenceevnen og få skabt vækst og velstand i det her land.
Fru Rosa Lund spørger regeringen, hvad den vil gøre for at sikre uddannelse og arbejde til alle unge, og denne formulering får mig til at tænke på et lignende forslag fra SF's Emilie Turunen, som i Europa-Parlamentet har stillet et forslag om uddannelses- og jobgaranti til alle unge i EU inden for 4 måneder.
Hvis vi kunne bruge den tilgang, hvis vi kunne sidde her i Folketingssalen eller i Europa-Parlamentet og trykke på en knap og vedtage, at der bliver uddannelse og arbejde til alle unge, så kunne vi lige så godt gå videre og få afskaffet sult i Afrika og bringe fred til Mellemøsten.
Så enkelt er det bare ikke.
Sandheden er, at der skal grundlæggende reformer til for at skabe job til Danmarks unge, og det er vigtigt at huske regeringen på det grundlæggende købmandskab, som er forudsætningen for, at vi får skabt nogle job.
Det vil sige, at vi skal kunne sælge en vare ude i verden, og prisen og kvaliteten skal være sådan, at nogen vil købe den.
I øjeblikket kan man sige, at det står udmærket til med kvaliteten, men at det står rigtig skidt til med prisen.
Vi er simpelt hen for dyre.
Når man kigger på pressemeddelelser fra de virksomheder, som flytter ud, kan man se, at de entydigt siger, at udgiftsniveauet er for højt, og at det er afstedkommet af verdens højeste skatte- og afgiftstryk.
Så derfor skal vi have en reduktion af det for at få skabt nye job i Danmark.
Det handler om rettidig omhu, og vi har i Liberal Alliance stillet et ambitiøst forslag om at effektivisere i den offentlige sektor.
Over en årrække på 10 år skal 40.000 effektiviseres ved naturlig afgang; med den plan, vi har lagt, vil det betyde, at vi kan få skabt 200.000 job i det private fra 2020.
Hvis vi ikke gør det her, hvis vi ikke handler i tide, vil det betyde, at man bliver nødt til at skære i blinde i den offentlige sektor i stedet for at udvise rettidig omhu.
Regeringen har meget fokus på uddannelse som vækstmotor, og jeg er jo selv meget optaget af uddannelse – det har jeg arbejdet med i mange år – men man må også bare erkende, at der ikke var nogen af de 200.000 job, vi mistede under krisen, som gik tabt på grund af manglende uddannelsesniveau.
Det vil altså sige, at vi skal gøre noget ved uddannelsesområdet, men uden reformerne får vi ikke de job til de unge mennesker, så når de står og er færdige med deres uddannelser, har de ikke rigtig noget at bruge dem til.
Det er også vigtigt at sige, at vi skal have fokus på kvaliteten og ikke kun på kvantiteten.
Det er jo sådan, at når vi uddanner unge mennesker, uddanner vi dem jo altså ikke kun for samfundets skyld, men også for individets skyld.
Det vil jo så betyde, at man, hvis skiftende regeringer har løst opgaven med at skaffe job dårligt, så kan tage sin gode uddannelse med sig og finde job andre steder, hvor regeringerne har været bedre til at løse deres opgave.
Der er meget stor fokus på praktikpladser i dag, og der er det jo ikke nogen hemmelighed, at Liberal Alliance står uden for det forlig, og det gør vi, fordi det havde et fokus på sociale klausuler, og det er altså en forkert måde at gøre det på.
Der er også en videreførelse af en tilskudsordning, som er usund og skaber et underskud.
Det, jeg mener man i stedet for skal gøre, er, at man i den nuværende situation, hvor vi altså ikke har den vækst, der kan give de praktikpladser, skal kigge til udlandet og se, hvordan vi kan skabe flere praktikpladser i udlandet; vi skal have et bedre opsøgende arbejde ude på skolerne; vi skal forbedre skolepraktikken; vi skal forbedre praktikpladscentrene; og endelig skal vi have kigget på, om der er for stramme regler, som besværliggør samarbejdet mellem de praktiksøgende og virksomhederne.
Så der er nok at gøre.
Endelig vil jeg sige, at hvis vi skal have skabt et velstående samfund med frihed til den enkelte, skal vi have kigget på kvaliteten i uddannelserne, og vi skal have lavet grundlæggende reformer.